PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FK/3/1/112	Bratislava 26. septembra 2006	

	Protimonopolný úrad Slovenskej republiky, odbor koncentrácií v správnom konaní vedenom pod č. 0060/OK/2006 začatom dňa 14.08.2006 na základe oznámenia koncentrácie podnikateľom FINITRADING, a.s. so sídlom nám. Svobody 526, 739 61 Třinec, Česká republika, IČO: 619 74 692 prostredníctvom JUDr. Dany Martinkovej, advokátky so sídlom MARTINKOVÁ ADVOKÁTSKA KANCELÁRIA, Záhradnícka 64, 821 08 Bratislava, Slovenská republika vo veci koncentrácie podnikateľov FINITRADING, a.s. so sídlom nám. Svobody 526, 739 61 Třinec, Česká republika, IČO: 619 74 692 a R.F.G., a.s. so sídlom Železná 16, č. p. 492, 619 00 Brno, Česká republika, IČO: 630 79 658

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní priamej kontroly podnikateľom FINITRADING, a.s. so sídlom nám. Svobody 526, 739 61 Třinec, Česká republika, IČO: 619 74 692 nad podnikom podnikateľa R.F.G., a.s. so sídlom Železná 16, č. p. 492, 619 00 Brno, Česká republika, IČO: 630 79 658, na základe Zmluvy o prevode cenných papierov uzatvorenej dňa 30.06.2006 medzi podnikateľmi DEMONTA Trade a.s. so sídlom Železná 16, č. p. 492, 619 00 Brno, Česká republika, IČO: 634 94 671 ako predávajúcim a FINITRADING, a.s. so sídlom nám. Svobody 526, 739 61 Třinec, Česká republika, IČO: 619 74 692 ako kupujúcim. 

Odôvodnenie:
	
	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 14.08.2006 doručené oznámenie koncentrácie zaevidované úradom pod č. 3507/2006, v ktorom spoločnosť FINITRADING, a.s. so sídlom nám. Svobody 526, 739 61 Třinec, Česká republika, IČO: 619 74 692 (ďalej len „Finitrading“) prostredníctvom JUDr. Dany Martinkovej, advokátky so sídlom MARTINKOVÁ ADVOKÁTSKA KANCELÁRIA, Záhradnícka 64, 821 08 Bratislava, Slovenská republika (ďalej len „právna zástupkyňa“) oznamuje koncentráciu podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá spočíva v získaní priamej kontroly spoločnosti Finitrading nad podnikom spoločnosti R.F.G., a.s. so sídlom Železná 16, č. p. 492, 619 00 Brno, Česká republika, IČO: 630 79 658 (ďalej len „RFG“), na základe Zmluvy o prevode cenných papierov uzatvorenej dňa 30.06.2006 medzi DEMONTA Trade a.s. so sídlom Železná 16, č. p. 492, 619 00 Brno, Česká republika, IČO: 634 94 671 (ďalej len „Demonta Trade“) ako predávajúcim a Finitrading ako kupujúcim (ďalej len „Zmluva“).
	
	Na základe doručenia oznámenia koncentrácie začalo dňa 14.08.2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod         č. SK: 0060/OK/2006 vo veci oznámenej koncentrácie, o čom úrad listom                  č. 3599/PMÚ SR/2006 zo dňa 25.08.2006 informoval právnu zástupkyňu.

	Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad vyššie uvedeným listom vyzval účastníka konania, spoločnosť Finitradig prostredníctvom právnej zástupkyne, aby predložila chýbajúce náležitosti.

	Dňa 21.09.2006 boli úradu listom č. 3829/2006 doplnené náležitosti podľa      § 10 ods. 12 zákona a vyhlášky, a teda dňom 22.09.2006 začala plynúť podľa § 11 zákona lehota 60 pracovných dní na vydanie rozhodnutia.
		 
	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 23.08.2006.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrola podľa § 9 ods. 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Pred uskutočnením navrhovanej transakcie sú akcie spoločnosti RFG rozdelené medzi spoločnosťami Finitrading (50% akcií) a Demonta Trade (50% akcií).
Na základe predmetnej Zmluvy spoločnosť Finitrading nadobudne od spoločnosti Demonta Trade 50% akcií spoločnosti RFG, čím spoločnosť Finitrading zvýši svoj podiel v tejto spoločnosti na 100%, t.j. spoločnosť Finitrading po uskutočnení predmetnej transakcie zvýši svoj obchodný podiel z existujúcich 50% akcií na základnom imaní spoločnosti RFG na výsledných 100%. 
	Uskutočnením vyššie uvedeného nadobudnutia 50%-ného balíka akcií spoločnosti RFG dôjde k zmene kvality kontroly nad spoločnosťou RFG, a to z kontroly spoločnej, ktorá je vykonávaná spoločnosťami Finitrading a Demonta Trade, na kontrolu výlučnú, ktorá bude vykonávaná spoločnosťou Finitrading. 
	Na základe vyššie uvedeného spoločnosť Finitrading získa možnosť vykonávať rozhodujúci vplyv na zloženie, hlasovanie a rozhodovacie orgány spoločnosti RFG a tým získa možnosť vykonávať rozhodujúci vplyv na činnosti spoločnosti RFG.

	Z oznámenia koncentrácie ďalej vyplynulo, že spoločnosti Finitrading a RFG spoločne kontrolujú spoločnosť MORAVIA STEEL a.s. so sídlom Průmyslová 1000, 739 70 Třinec, Česká republika, IČO: 634 74 808 (ďalej len „Moravia Steel“), pričom v dôsledku nadobudnutia výlučnej kontroly spoločnosťou Finitrading nad podnikom spoločnosti RFG dôjde ku zmene kontroly nad spoločnosťou Moravia Steel, t.j. spoločnosť Finitrading prostredníctvom spoločnosti RFG získa výlučnú nepriamu kontrolu nad podnikom spoločnosti Moravia Steel a nad jej dcérskymi spoločnosťami. 

V predmetnom prípade zmenou spoločnej kontroly na výlučnú kontrolu dochádza k získaniu kontroly nad podnikom podnikateľa, a teda ku koncentrácii podľa § 9 ods. 1 písm. b) zákona v spojení s § 9 ods. 4 písm. b) zákona.

Účastníci koncentrácie

	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.
	Na základe uvedeného úrad zistil, že účastníkom správneho konania je v predmetnom prípade spoločnosť Finitrading, ktorá získava kontrolu nad podnikom spoločnosti RFG. 

	Účastníkmi koncentrácie v prípadoch, kedy dochádza k zmene spoločnej kontroly na výlučnú kontrolu, sú na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava.
	Účastníkmi koncentrácie sú teda v predmetnom prípade spoločnosť Finitrading, ktorá získava výlučnú kontrolu nad podnikom spoločnosti RFG, ako aj spoločnosť RFG, nad ktorou sa na základe Zmluvy výlučná kontrola získava.
	 
	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Finitrading  je akciovou spoločnosťou, ktorá je zapísaná v obchodnom registri vedenom Krajským súdom v Ostrave v oddieli: B, vložka: 1146. Predmetom podnikania spoločnosti Finitrading podľa výpisu z obchodného registra je kúpa tovaru za účelom jeho ďalšieho predaja a predaj; sprostredkovanie obchodu; prenájom bytových a nebytových priestorov; nákup a predaj pohľadávok; strednodobé financovanie vývozných úverov a krátkodobé financovanie úverov poskytovaných pri dodávkach tovaru a služieb; činnosť podnikateľských, finančných, organizačných a ekonomických poradcov a prenájom a požičiavanie hnuteľných vecí. Hlavným predmetom činnosti je nákup a predaj železných rúd.
	Akcionármi spoločnosti Finitrading je spoločnosť Metalurgias de El Guarco, S.L. a fyzické osoby. 
	Spoločnosť Finitrading nevykonáva nad žiadnym subjektom výlučnú kontrolu. Ako je uvedené už vyššie, so spoločnosťou Demonta Trade vykonáva spoločnú kontrolu nad  podnikom spoločnosti RFG. Spolu so spoločnosťou RFG vykonáva spoločnú kontrolu nad podnikom spoločnosti Moravia Steel. Ďalej spoločnosť Finitrading spolu so spoločnosťami RFG a Třinecké železárny, a.s. so sídlom Průmyslová 1000, 739 70 Třinec, Česká republika, IČO: 180 50 646 (ďalej len „TŽ“)  vykonáva spoločnú kontrolu nad podnikom spoločnosti Sochorová válcovna TŽ, a.s. so sídlom Průmyslová 1000, 739 70 Třinec, Česká republika, IČO: 258 72 940 (ďalej len „Sochorová válcovna TŽ“). Spoločnosť TŽ je spoločne kontrolovaná spoločnosťami Finitrading a Moravia Steel.
	Spoločnosť Finitrading priamo nevyvíjala a ani nevyvíja nijakú podnikateľskú činnosť na území Slovenskej republiky. Na území Slovenskej republiky pôsobí prostredníctvom spoločnosti Moravia Steel a jej dcérskych spoločností.

	Na základe vyššie uvedeného úrad dospel k záveru, že spoločnosť Finitrading je podnikateľom podľa § 3 ods. 2 zákona, a teda zákon sa na podnikateľa Finitrading podľa § 2 ods. 1 písm. a) vzťahuje.

	Spoločnosť RFG je akciovou spoločnosťou, ktorá je zapísaná v obchodnom registri vedenom Krajským súdom v Brne v oddieli: B, vložka: 2891. Predmetom podnikania spoločnosti RFG je podľa výpisu z obchodného registra činnosť technických poradcov v oblasti strojárenstva, hutníctva a energetiky; činnosť podnikateľských, finančných, organizačných a ekonomických poradcov; veľkoobchod; špecializovaný maloobchod a maloobchod s motorovými vozidlami a ich príslušenstvom. 
	Bez ohľadu na vyššie uvedený predmet podnikania spoločnosť RFG v roku 2005 nevyvíjala a ani v súčasnosti nevyvíja nijakú podnikateľskú činnosť spočívajúci v predaji výrobkov alebo tovaru alebo spočívajúcu v poskytovaní služieb. Spoločnosť RFG je holdingovou spoločnosťou.
	Ako je spomenuté vyššie, spoločnosť RFG je spoločne kontrolovaná spoločnosťami Finitrading a Demonta Trade. 
	Spoločnosť RFG vykonáva spoločnú kontrolu spolu so spoločnosťou Finitrading nad podnikom spoločnosti Moravia Steel a nad podnikom spoločnosti Sochorová válcovna TŽ vykonáva spoločnú kontrolu so spoločnosťami Finitrading a TŽ.
	Spoločnosť RFG pôsobí na území Slovenskej republiky prostredníctvom spoločnosti Moravia Steel a jej dcérskych spoločností.

	Na základe vyššie uvedeného úrad dospel k záveru, že spoločnosť RFG je podnikateľom podľa § 3 ods. 2 zákona, a teda zákon sa na podnikateľa RFG podľa    § 2 ods. 1 písm. a) zákona vzťahuje.

	Spoločnosť Moravia Steel je akciovou spoločnosťou, ktorá je zapísaná v obchodnom registri vedenom na Krajskom súde v Ostrave v oddieli: B, vložka: 1297. Predmetom podnikania spoločnosti Moravia Steel je podľa výpisu z obchodného registra veľkoobchod; reklamná činnosť a marketing; sprostredkovanie obchodu; sprostredkovanie služieb; činnosť podnikateľských, finančných, organizačných a ekonomických poradcov; nakladanie s odpadmi (okrem nebezpečných odpadov); zasielateľstvo; výroba a dovoz chemických látok a chemických prípravkov klasifikovaných ako horľavé, zdraviu škodlivé, žieravé, dráždivé, senzibilizujúce a výroba a dovoz chemických látok a chemických prípravkov klasifikovaných ako výbušné, oxidujúce, extrémne horľavé, vysoko horľavé, vysoko toxické, toxické, karcinogénne, mutagénne, toxické pre reprodukciu, nebezpečné pre životné prostredie a predaj chemických látok a chemických prípravkov klasifikovaných ako vysoko toxické a toxické.
	Spoločnosť Moravia Steel je spoločne kontrolovaná spoločnosťami Finitrading a RFG.
	Spoločnosť Moravia Steel kontroluje viacero spoločností na území Českej republiky a niekoľko spoločností v zahraničí. 
	Spoločnosť Moravia Steel pôsobí na území Slovenskej republiky aj prostredníctvom nižšie uvedených spoločností, ktorých podiel na trhu je zanedbateľný.

	Spoločnosť TŽ – predaj jej výrobkov realizuje na území Slovenskej republiky spoločnosť Moravia Steel. Svoje výrobky predáva alebo svoje služby poskytuje len v zanedbateľnej miere, napr. predaj vedľajších produktov vznikajúcich pri výrobe ocele (predaj granulátu).   
	Spoločnosť Strojírny Třinec, a.s. so sídlom Průmyslová 1038, 739 65 Třinec, Česká republika, IČO: 253 63 654 - na území Slovenskej republiky realizuje svojich výrobkov a poskytuje čiastočne služby  - opravy výrobkov. 
	Spoločnosť Slévarny Třinec, a.s. so sídlom Průmyslová 1001, 739 65 Třinec, Česká republika, IČO: 258 30 716 - na území Slovenskej republiky realizuje predaj svojich výrobkov – odliatkov.
	Spoločnosť TRIALFA, s.r.o. so sídlom ul. Míru 272, 739 65 Třinec, Česká republika, IČO: 258 39 888 – na území Slovenskej republiky realizuje predaj betonárskej ocele hladkej v tyčiach.
	Spoločnosť REFRASIL, a.s. so sídlom Průmyslová 720, 739 65 Třinec, Česká republika, IČO: 483 95 862 – na území Slovenskej republiky realizuje predaj svojich výrobkov – šamotových tvaroviek, nástrekových hmôt, žiarobetónov a žiaromonolitov.
	Spoločnosť Řetězárna, a.s. so sídlom Polská 48, 790 81 Česká Ves, Česká republika, IČO: 476 72 081 – predaj väčšiny výrobkov na území Slovenskej republiky realizuje prostredníctvom spoločnosti Reťaze Slovakia, spol. s r.o. so sídlom Nádražná 30, 909 01 Skalica, Slovenská republika, IČO: 34 143 483. Jedná sa o predaj zvarovaných článkových reťazí a ich príslušenstva.
	Spoločnosť VVT-VÍTKOVICE VÁLCOVNA TRUB, a.s. so sídlom Výstavní 1132, Ostrava, Česká republika, IČO: 258 25 291 – na území Slovenskej republiky realizuje predaj vlastných výrobkov a poskytuje služby spočívajúce v opracovaní vád na dodanom materiále. 
	Spoločnosť Barrandov Studio, a.s. so sídlom Kříženeckého nám. 322, Praha 5, Česká republika, IČO: 416 93 311 – poskytuje služby spojené s činnosťou v oblasti audiovizuálnych záznamov.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak 
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písm. b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzatvorená dňa 30.06.2006, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2005.
 
	Na základe podkladov a informácii predložených právnou zástupkyňou podnikateľa Finitrading úrad dospel k záveru, že predmetná koncentrácia podlieha kontrole úradu podľa § 10 ods. 1 písm. b) zákona.
Presnú výšku obratov dosiahnutých podnikateľmi Finitrading a RFG úrad v rozhodnutí neuvádza, nakoľko tieto údaje účastník konania označil za predmet obchodného tajomstva a sú súčasťou spisového materiálu.

	Ďalej úrad posudzoval, či podnikateľ Finitrading postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e). 

	Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t.j. 30.06.2006, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Finitrading neporušil vyššie uvedenú povinnosť.

Relevantné trhy 

	Podľa § 3 ods. 3 zákona je relevantným trhom priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účely použitia.
	Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
	
	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

	Ako už bolo uvedené vyššie, podnikateľ Finitradig pôsobí ako dodávateľ železnej rudy – aglorudy, a to aglorudy na báze 61% Fe,
  			                kusovej rudy na báze 59% Fe,
                                                tzv. „Krivbas rudy“ na báze 60% Fe.
Aglorudu dodáva výlučne spoločnostiam sídliacim na území Českej republiky, a to podnikateľovi Moravia Steel, kde má spoločnú kontrolu spolu s podnikateľom RFG a podnikateľovi Alta, a.s., Česká republika. Vyššie uvedené aglorudy sú dodávané ako vstupná surovina k výrobe železa.
	Podnikateľ RFG je holdingovou spoločnosťou, ktorá nevyvíjala a ani nevyvíja žiadnu podnikateľskú činnosť. 
	Vyššie uvedené spoločnosti na území Slovenskej republiky pôsobia prostredníctvom nimi spoločne kontrolovaného podnikateľa Moravia Steel a jej dcérskych spoločností. 
	Úrad sa nižšie zameral najmä na podnikateľa Moravia Steel, nakoľko dcérske spoločnosti podnikateľa Moravia Steel, ktoré pôsobia na území Slovenskej republiky majú zanedbateľné podiely na trhu.

	Podnikateľ Moravia Steel pôsobí na:
-	trhu predaja distribučných polotovarov
-	trhu predaja dlhých výrobkov valcovaných za tepla
-	trhu predaja plochých výrobkov valcovaných za tepla
-	trhu ťahanej, lúpanej a brúsenej ocele

	Vyššie uvedené výrobkové skupiny podnikateľa Moravia Steel nie sú zastupiteľné a ide o skupiny výrobkov, ktoré sú z hľadiska ich fyzikálnych charakteristík obvzlášť tvarovo rozdielne, sú vyrobené na inom type valcovacích zariadení s rozdielnymi technológiami, pracovnými postupmi a z hľadiska ich použitia sú určené k výrobe rôznych finálnych produktov.

	Trh predaja distribučných polotovarov
	Pod pojmom polotovary sa v tejto oblasti rozumejú najmä predvalky a predliatky, ktoré slúžia k ďalšiemu hutníckemu spracovaniu. Predliatky sú určené na výrobu plochých oceľových výrobkov a predvalky sú určené na výrobu dlhých oceľových výrobkov.
	Predaj z produkcie TŽ je rozdelený na tri hlavné trhové segmenty: výroba železničného dvojkolia, výroba bezšvových trúbiek a výroba výkovkov a krúžkov pre veterné elektrárne. Väčšina produkcie je spotrebovaná priamo v skupine Moravia Steel.

	Trh predaja dlhých výrobkov valcovaných za tepla
	Existuje široký sortiment za tepla valcovaných dlhých výrobkov, ktoré majú rôzne profily, prierez a dĺžku (valcovaný drôt, koľajnice, tyčová oceľ). Pre zvýšenie úžitkových vlastností sa využívajú široké možnosti ďalších úprav materiálu vrátane tepelného spracovania (rôzne druhy žíhania a zušľachťovania).
	Valcovaný drôt je vyrábaný z vysoko akostnej ocele modernou technológiou. Sortiment valcovaného drôtu je široký a zahŕňa nízkouhlíkové, vysokouhlíkové, špeciálne i nehrdzavejúce ocele.
	Výroba koľajníc je jedným z najdôležitejších nosných programov spoločnosti. Dodávaných je niekoľko druhov koľajníc, napr. železničné, električkové, banské.
	Za tepla valcované tyče z nelegovanej ocele, s rebrovitým povrchom, s kruhovým alebo takmer kruhovým prierezom sú určené rovnako pre výstuže do betónu. Výrobná technológia zabezpečuje u týchto výrobkov mechanické vlastnosti podľa požiadaviek odberateľov. Pre zvýšenie súdržnosti s betónom sa využíva profilovanie – rebierkovanie povrchu tyčí.
	Nosnými odberateľmi kruhovej ocele sú kováčske dielne, výrobcovia el. motorov, subdodávatelia automobilového priemyslu, ťahárne, výrobcovia ložísk.

	Trh predaja plochých výrobkov valcovaných za tepla
	Plochá a široká oceľ sa vyrába v šírkach 150-520 mm, hrúbkach 5-60 mm a dĺžkach 2-13 m. Hlavnými odberateľmi širokej ocele sú výrobcovia oceľových konštrukcií (zvarovaných nosníkov, podvozkov vagónov, návesov, poľnohospodárskych strojov, atď.). U vyšších akostí sú odberateľmi výrobcovia pružín, matríc a nástrojov.

	Trh predaja ťahanej, lúpanej a brúsenej ocele
	Ťahaná oceľ kruhového, štvorcového, šesťhranného prierezu je vyrábaná spracovaním už valcovaného výrobku (drôtu, tyčí) spôsobom zo zvitkov do zvitkov, prípadne do tyčí a z tyčí do tyčí. Najprv sa uskutoční odkujnenie valcovaného materiálu tryskaním a nasleduje vlastné ťahanie, delenie, rovnanie, nedeštruktívna kontrola a balenie.
	Lúpaná oceľ je výrobok kruhového tvaru priečneho prierezu z rôznych akostí ocele, ktorý je zhotovený lúpaním skôr vyvalcovaným tyčí na lúpacích strojoch, následne rovnaný a leštený. Lúpaním sa zabezpečujú zvláštne vlastnosti, rozmerová presnosť a akosť povrchu. Ťahaná a lúpaná tyč môže byť ďalej brúsená, prípadne ďalej leštená pre získanie ešte lepších vlastností povrchu a rozmerovej presnosti. Najčastejšie využitie je v strojárenstve pri výrobe kovových konštrukcií, šróbov, ložísk, dielov pre automobily, motocykle a bicykle a výrobu nábytku.
	
Pri určovaní priestorovej dimenzie vyššie uvedených relevantných trhov úrad vychádzal zo skutočnosti, že podnikatelia Finitrading a RFG, ktorí pôsobia na území Slovenskej republiky prostredníctvom podnikateľa Moravia Steel predávajú vyššie uvedené produkty na celom území Slovenskej republiky, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 
Na základe uvedeného úrad zadefinoval priestorový relevantný trh vyššie uvedených tovarových relevantných trhov ako územie Slovenskej republiky.  

Celková veľkosť trhu v objemových jednotkách v (kt)

	r. 2003	r. 2004	r. 2005	
trh distribučných polotovarov	255,2	276,7	261,0	
trh dlhých výrobkov valcovaných za tepla	535,0	585,0	555,0	
trh plochých výrobkov valcovaných za tepla	700,0	750,0	800,0	
trh ťahanej, lúpanej a brúsenej ocele	14,8	13,8	14,2	

	Účastníci koncentrácie v oznámení uviedli, že údaj o celkovej veľkosti trhu vyjadrený vo finančných jednotkách nepoznajú.

Údaje o predaji a odhad podielu na trhu

Trh distribučných polotovarov

	objemové jednotky v (t)	finančné jednotky v mil. Kč	odhad podielu v (%)	
2003	[...]	[...]	[<5]	
2004	[...]	[...]	[<3]	
2005	[...]	[...]	[<3]	

Trh dlhých výrobkov valcovaných za tepla 

	objemové jednotky v (t)	finančné jednotky v mil. Kč	odhad podielu v (%)	
2003	[...]	[...]	[10-20]	
2004	[...]	[...]	[10-20]	
2005	[...]	[...]	[10-20]	

Trh plochých výrobkov valcovaných za tepla

	objemové jednotky v (t)	finančné jednotky v mil. Kč	odhad podielu v (%)	
2003	[...]	[...]	[<3]	
2004	[...]	[...]	[<3]	
2005	[...]	[...]	[<3]	

Trh ťahanej, lúpanej a brúsenej ocele

	objemové jednotky v (t)	finančné jednotky v mil. Kč	odhad podielu v (%)	
2003	[...]	[...]	[30-50]	
2004	[...]	[...]	[40-60]	
2005	[...]	[...]	[30-50]	

	Údaje o predaji vyjadrených vo finančných jednotkách, objemových jednotkách a odhad podielu podnikateľa Moravia Steel na vyššie uvedených trhoch úrad v rozhodnutí neuvádza, nakoľko boli účastníkmi koncentrácie označené za predmet obchodného tajomstva a sú súčasťou spisového materiálu.  

	Údaje o odhade podielu jednotlivých konkurentov sú uvádzané vo vzťahu k celému trhu s hutníckymi výrobkami. 

Odhad podielov na trhu jednotlivých konkurentov

Podnikateľ	odhad podielu v (%)	
Mittal Steel Ostrava, a.s.	20%	
ISPAT – Polskie Huty Stali S.A. Oddz. Huta Katowice	10%	
Saarstahl Vertriebsgesellschaft GmbH, Nemecko	5%	
Ispat Hamburger Stahlwerke GmbH, Nemecko	2%	
Ispat Walzdraht Hochfeld GmbH, Nemecko	1%	
Arcelor S.A., Luxemburg	15%	
CES, Veľká Británia	5%	
LUCCHINI S.p.A., Taliansko	1%	

	Cenová úroveň vyššie uvedených výrobkov je zrovnateľná s okolitými krajinami, len v sortimente dlhých výrobkov valcovaných za tepla je nižšia a to z dôvodu konkurencie ukrajinských výrobkov.
	Podnikateľ Moravia Steel predmetné výrobky predáva jednak priamo spracovateľom, jednak lokálnym distribútorom.
	
	Údaje o jednotlivých odberateľoch podnikateľa Moravia Steel, t.j. názvy podnikateľov a podiely odberu na celkovom predaji úrad v rozhodnutí neuvádza, nakoľko boli účastníkom konania, t.j. podnikateľom Finitrading označené za predmet obchodného tajomstva a sú súčasťou spisového materiálu.

	Hlavnými dodávateľmi vstupných surovín podnikateľa Moravia Steel je podnikateľ OKD, a.s. Ostrava, česká republika – dodávky uhlia; Polské uhlí, a.s., Ostrava, Česká republika – dodávky uhlia a koksu; SD Obchodní společnost, Brno, Česká republika – dodávky šrotu; Finitrading – dodávky železnej rudy a OFZ, a.s. Istebné, Slovenská republika.

	Údaje o celkovej veľkosti trhu, o predaji a odhade podielov podnikateľa Moravia Steel na jednotlivých trhoch, údaje o konkurentoch, dodávateľoch a odberateľoch účastníci koncentrácie čerpali z marketingu podnikateľa TŽ a Moravia Steel.

	Trh hutníckych výrobkov je vo fáze zrelosti, dopyt má cyklický charakter a je určovaný hlavne vývojom v stavebníctve, automobilovom priemysle a strojárstve. Ako uviedol účastník predmetného správneho konania podnikateľ Finitrading, v súčasnosti sa dá očakávať nárast dopytu vo výške 3% ročne. 
	Hutnícke výrobky majú povahu komoditného tovaru, ktorý je vyrobený podľa medzinárodných noriem a teda môže byť nahradený rovnakým výrobkom od iného výrobcu. Rozhodujúcim kritériom je cena výrobku, ostatné kritéria ako kvalita a šírka sortimentu sa považujú za nevyhnutné. 
	Čo sa týka štruktúry zákazníkov, tak tá je značne nehomogénna, pretože tu existuje niekoľko veľkých zákazníkov, väčšinou medzinárodných spoločností a ďalej veľké množstvo drobných lokálnych spotrebiteľov. Spotrebiteľom hutníckych výrobkov sú spoločnosti hutníckej druhovýroby, typickým spotrebiteľom je napr. podnikateľ zaoberajúci sa ťahaním drôtov, výrobou bezšvových trúbiek alebo kováčske dielne.

	Z podkladov a informácií predložených účastníkom správneho konania vyplýva, že na vyššie uvedené trhy nevstúpil žiadny podnikateľ a ani mu nie je známe, že by niektorý zo zahraničných konkurenčných výrobcov hutníckych výrobkov pripravoval vstup na trh Slovenskej republiky.
	Celkové náklady na vstup, hlavne čo sa týka výroby hutníckych výrobkov, sú investične a technologicky náročné. Vybudovanie nového závodu predstavuje investíciu vo výške cca 2-10 mld. Kč a to v závislosti na zvolenom sortimente, kapacite a požadovanej kvalite výroby.
	Neexistujú žiadne právne a regulačné prekážky a taktiež neexistujú žiadne obmedzenia vyplývajúce z existencie práv priemyselného alebo iného duševného vlastníctva, ktoré by bránili vstupu na predmetné relevantné trhy. 

Dopad na hospodársku súťaž

Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa § 12 ods. 7  zákona koordinácia súťažného správania je v rozpore s  § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzenom relevantnom trhu k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na predmetnom relevantnom trhu. 

	Vzhľadom na skutočnosť, že predmetnou koncentráciou dochádza len k zmene spoločnej kontroly vykonávanej podnikateľmi Finitrading a Demonta Trade na výlučnú kontrolu podnikateľa Finitrading, t.j. predmetnou koncentráciou sa žiadnym spôsobom nezmení postavenie Finitrading na trhu s aglorudou a taktiež sa nezmení postavenie podnikateľa Moravia Steel ako odberateľa rudy. Podiel, ktorý dosahujú účastníci koncentrácie, podnikatelia Finitrading a RFG prostredníctvom podnikateľa Moravia Steel na území Slovenskej republiky sa nezmení a vzhľadom na skutočnosť, že na vyššie vymedzených trhoch existuje vysoký počet hráčov, úrad dospel k záveru, že koncentrácia podnikateľov Finitrading a RFG nevytvára alebo neposilňuje dominantné postavenie podnikateľa Finitrading, ktorého dôsledkom sú významné prekážky efektívnej súťaže na relevantnom trhu predaja distribučných polotovarov, dlhých výrobkov valcovaných za tepla, plochých výrobkov valcovaných za tepla a ťahanej, lúpanej a brúsenej ocele.	
	
	Podľa § 33 zákona úrad vyzval listom č. 3845/PMÚ SR/2006 zo dňa 25.09.2006 podnikateľa Finitrading prostredníctvom právnej zástupkyne pred vydaním rozhodnutia v predmetnej veci, aby sa ústne alebo písomne vyjadrila k jeho podkladom a k spôsobu ich zistenia, prípadne aby navrhla jeho doplnenie.

Podnikateľ Finitrading sa prostredníctvom právnej zástupkyne listom              zo dňa 26.09.2006 vyjadril, že nemá žiadne pripomienky k podkladom rozhodnutia a ani k spôsobu ich zistenia a nenavrhuje jeho doplnenie. 

Účastník správneho konania vo svojom vyjadrení úrad upozornil na to, že presné údaje o predávaných výrobkoch niektorých dcérskych spoločností podnikateľa Moravia Steel tvoria obchodné tajomstvo. Túto skutočnosť úrad v tomto rozhodnutí zohľadnil.

Vzhľadom na to, že predmetná koncentrácia nevedie k vytvoreniu dominantného postavenia podnikateľov Finitrading a RFG na relevantnom trhu predaja distribučných polotovarov, dlhých výrobkov valcovaných za tepla, plochých výrobkov valcovaných za tepla a ťahanej, lúpanej a brúsenej ocele, ktorého dôsledkom sú významné prekážky efektívnej hospodárskej súťaže, úrad vychádzajúc z ustanovení zákona rozhodol tak, ako je uvedené vo výroku tohto rozhodnutia.
	
Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	     Ing. Dušan Valo
					                   	      riaditeľ odboru koncentrácií

Rozhodnutie sa doručí:
JUDr. Dana Martinková
advokátka
MARTINKOVÁ ADVOKÁTSKA KANCELÁRIA
Záhradnícka 64
821 08 Bratislava